Þuríður Jónsdóttir

Þuríður Jónsdóttir (fædd 30. mars 1967) er íslenskt tónskáld og flautuleikari. Hún er þekkt fyrir að sameina rafhljóð og lifandi hljóðfæraleik í verkum sínum. Sem flautuleikari hefur hún meðal annars komið fram með flautuseptettinum Viibra. 

 Æviágrip 
Þuríður stundaði flautunám við Tónlistarskólann í Reykjavík og fluttist til Ítalíu árið 1989. Þar stundaði hún nám í tónsmíðum við Tónlistarháskólann í Bologna og voru kennarar hennar Christina Landuzzi, Adriano Guarnieri og Charles Camilleri. Hún sótti námskeið hjá Franco Donatoni árið 1992, og stundaði tónsmíðanám hjá Alessandro Solbiati í Novara á árunum 1995–1996. Hún fluttist síðar aftur heim til Íslands.

Verk hennar hafa verið flutt víða um heim, meðal annars á hátíðunum Présences í Paris, Musica Nova í Kaupmannahöfn, ISCM í Salzburg og Musica sui più dimensioni í Palermo. Auk þess hljómaði tónlist hennar á Reykjavíkurhátíð Fílharmóníusveitarinnar í Los Angeles árið 2017, en fyrir þá hátíð samdi hún verkið Cylinder 49. Hún hefur samið ný verk eftir pöntun frá Radio France, Caput og Sinfóníuhljómsveit Íslands, og hefur samið fyrir fræga einleikara á borð við flautuleikarann Mario Caroli (Flutter) og harmóníkuleikarann Geir Draugsvoll (Installation Around a Heart).

Tónsmíðar Þuríðar hafa hlotið fjölda verðlauna og tilnefninga. Hún hefur þrisvar sinnum verið tilnefnd til Tónlistarverðlauna Norðurlandaráðs, árin 2006 (fyrir Flow and Fusion), 2010 (Í dag er kvöld) og 2012 (Flutter). Þá hefur hún fimm sinnum hlotið tilnefningu til Íslensku tónlistarverðlaunanna, fyrir verkin Rauður hringur (2002), Flow and fusion (2004), Solid Hologram (2015), Farvegur (2019) og Leikslok (2022). Verkið Flow and Fusion fyrir hljómsveit og rafhljóð var valið á International Rostrum of Composers í París árið 2004 og hljóðritun verksins frá árinu 2017 hefur hlotið góða dóma. 

 Tónverk (úrval) 

 Rauður hringur fyrir kór, einsöngvara og rafhljóð (2001)
 Flow and Fusion fyrir hljómsveit (2002)
 Installation Around a Heart fyrir harmóníku og kammersveit (2005)
 Flutter, konsert fyrir flautu og hljómsveit (2008)
 INNI - Musica da camera fyrir barokkfiðlu og rafhljóð (2013)
 Miss Reykjavik Rita fyrir hljómsveit (2014)
 The CV of a Butterfly fyrir kammersveit (2020)
 Leikslok, konsert fyrir fiðlu og hljómsveit (2021)

 Tilvísanir 

Flokkur:Íslenskar tónlistarkonur
Flokkur:Íslensk kventónskáld